פנחס זלצמן

הרב פנחס זלצמן (ברומנית: Pinhas Zalțman) הוא רבה הראשי של מולדובה.

 ביוגרפיה 
מצד אמו, הוא נצר למשפחה רבנית – סבו של אמו שימש כרב בקישינב לפני עלייתו לארץ ישראל בשנת 1920. משפחת אביו ממוצא יהודי-פולני.

נולד בתל אביב לרב שמעון יוסף זלצמן - סמנכ"ל החינוך העצמאי ויו"ר רשת בתי הספר "חורב". ולברכה מלכה רבינוביץ, היא בתו של הרב לוי רבינוביץ, מחבר סדרת הספרים "מעדני השולחן". הוא נכדו של הרב גמליאל רבינוביץ, שכיהן בין היתר כראש ישיבת קישינב.

למד בישיבת קרלין, ישיבת טשעבין ובישיבת תפרח. לאחר מכן המשיך את לימודיו בכולל של הרב שמואל אוירבך, עמו אף למד חברותא במשך מספר שנים. בהמשך למד שלוש שנים בכולל לרבנות ובמקביל שימש כרב ביישוב אורנית, שם הקים מקווה טהרה.

בהמשך למד ב"כולל הליכות עולם" של הרב רצון ערוסי במגמת "מגן האלף" לדיינות בקריית אונו ונבחן אצלו לדיינות. למד גם אצל הרב חיים קרייזווירט ושימש את סבו הרב רבינוביץ.

הרב זלצמן מקורב לרב שמואל אליעזר שטרן, והוא משמש כדיין בבית דינו, וכן בבית הדין האירופי בראשות הרב יוסף חנוך ברודבקר. בית דין זה מעניק שירותי רבנות ליהודים במרכז ומזרח אירופה והמדינות האוזבקיות.

 פעילות ציבורית וקהילתית 
במהלך הקמת רמת בית שמש, כשהתעוררה התנגדות של השר בנימין בן אליעזר להקמת השכונות החרדיות, פעל בשיתוף עם הרב חיים נחום פריימן והרב ניסן צוויבל להקים שכונות חרדיות בעיר. פעילות זו הובילה להקמת מספר שכונות, שכללו מאות יחידות דיור שיועדו לציבור החרדי.

בהמשך, במהלך הקמת העיר אלעד, השתתף במאבק להקמת היישוב ובשיתוף פעולה עם הרב שלמה זלמן גרוסמן, ששימש אז כיו"ר עמותת "מנוחה ונחלה", הקים מספר שכונות בעיר. לאחר מכן, קידם את פיתוח מתחם "אור שמח" במודיעין עילית, שכלל 560 דונם. שימש כבעלים בחברת נאות הפסגה חברה שהקימה כ-1,000 יחידות דיור במודיעין עילית.

מכהן כיו"ר חברת "אורבניטופ", חברה הפעילה בעשרות פרויקטים נדל"ניים בישראל, בערים ירושלים, תל אביב, בני ברק, רחובות, ראשון לציון ומודיעין עילית.

 במולדובה 
בשנת 2008 הגיע הרב זלצמן לקישינב שבמולדובה במסגרת פעילות עסקית, אך במהרה החל בפעילות קהילתית לסיוע ליהודים המקומיים. הוא פתח בית כנסת ברחוב בוקרשט, ובהמשך גאל את שטחו של בית הכנסת ההיסטורי שנבנה על ידי "ועד להצלת נדחי ישראל" בשנות ה-80.

בשנת 2014 נכנסה קהילת "אגודת ישראל" לבית הכנסת, שמשמש כיום גם ישראלים המתגוררים ועובדים במדינה וגם תיירים, כולל נוסעים לאומן. הקהילה מפעילה בית כנסת, מקווה, כולל למבוגרים, בית תמחוי, בית ספר אחר הצהריים, שיעורי תורה, אגודת נשים, חנות מזון כשר ואירועים יהודיים במולדובה.

כמו כן, הוא פעיל בשימור זיכרון פוגרום קישינב (1903) ושימור זיכרון השואה באמצעות טקסים ותוכניות נגד אנטישמיות. באפריל 2023 קיים מעמד זיכרון בהשתתפות נשיא הפרלמנט וראש ממשלת מולדובה מאיה סנדו.

הרב זלצמן פועל בשיתוף עם ארגון הג'וינט וארגונים יהודים נוספים הפועלים במולדובה ובמזרח אירופה. מסייע לקהילה היהודית בטרנסניסטריה ולנשיאה יורי קרייצ'מן בארגון פעיליות יהודיות שונות.

 פעילות בזמן מלחמת רוסיה-אוקראינה 
לקראת פרוץ המלחמה באוקראינה בשנת 2022, נערך הרב זלצמן מראש עם מלונות וצוותי מתנדבים. עם פרוץ הקרבות, הפך ארגונו לארגון היהודי הבולט ביותר בשטח, עם מערך מתנדבים שהוצבו במעברי הגבול ובמלונות קישינב, הפעיל ארבעה מטבחים שפעלו 24/7 והעסיק מאות מתנדבים במשמרות.

כשהמלחמה זלגה לכיוון מולדובה וגרמה להפסקות חשמל נרחבות הוא סייע לקשישים וחולים שהיו זקוקים לחימום ולפינוי לבתי חולים.

 קשרים דיפלומטיים 
במרץ 2022 נפגש עם שגריר אוקראינה בקישינב מרקו שבצ'נקו ותיאמו שיתוף פעולה לפינוי פליטים מאוקראינה. באפריל נפגש עם נשיא טרנסניסטריה ואדים קרסנוסלסקי  על רקע חששות לזליגה של מלחמת אוקראינה–רוסיה לאזור.

באפריל 2023 התקבל על ידי יו"ר פרלמנט מולדובה , איגור גרוסו , בהוקרה לפעילותו למען הפליטים.

באוגוסט 2025 נפגש זלצמן עם ראש ממשלת מולדובה דורין רצ'אן, לשיחה על המאבק באנטישמיות ועל התחייבות הממשלה לקידום הקהילה היהודית במדינה.

הרב זלצמן פועל בשיתוף פעולה עם ראש עיריית קישינב איון צ'באן , באפריל 2025 העניקו יחד תעודת הוקרה לשר החוץ גדעון סער.

 סיוע לנוסעים לאומן 
בשנת 2023 הרב זלצמן נטל אחריות על תיאום מסעות חסידי ברסלב לאומן דרך מולדובה, תוך שיתוף פעולה עם ממשלת ישראל והשר מאיר פרוש. במהלך השנים הוא גם מסייע בארגון לינה, מזון, אבטחה והכוונה רוחנית בעבורם.

הרב זלצמן מסייע גם בעלייה לקברי צדיקים נוספים במדינה. ב-2022 פעל להנגשת קבר רבי שבתי מרשקוב.

 חיים אישיים 
נשוי לזהבה לבית שפיצר. לזוג עשרה ילדים ומספר נכדים.

 קישורים חיצוניים 







 הערות שוליים 

קטגוריה:יהדות מולדובה
קטגוריה:בוגרי ישיבת טשעבין
קטגוריה:בוגרי ישיבת תושיה
קטגוריה:רבני ערים באירופה
קטגוריה:ישראלים שנולדו ב-1970